A touz ceulz qui verront et ourront ces presentes lettres. Nous, Guillaume Plue, chanoines et tresoriers de la chapelle monsigneur le duc de Bourgoingne en Dijon, et Drehue Phelize, licenciez en loys, conseiller du dit monsigneur le duc, amis communs, esleuz des parties cy dessoubz escriptes, salut. Savoir faisons comme descors dit este meuz entre religieuse et honeste persone dan Joce de Valantigney moingne et pourtier du monastere de Cisteaulx dune part, et Estevenote, femme feu Guillaume Legey de Charrey, et Guillaume Legey, ses filz, dautre part. Sur ce que le dit pourtier disoit et maintenoit que une piece de prey, assise ou finaige de Villers ou lieu que lon dit Ou Penetery pres de la Mare Grae, selon le prey Jehan Groselier dune part, et le prey monsigneur Nicole de Costantin Noble, chevalier, dautre part, estoit du propre heritaige des religieux du dit monastere en nom, a leuvre et au profit de la pourterie du dit lieu, a cause de feu Thiebault le Suerre de Villers et Marie, sa femme, qui donnerent es diz religieulx de Cisteaulx, au profit du pourtier, la dite piece de prey, si commil est plus a plain contenu en lettres sur ce faittes, saallees du seel de la court monsigneur le duc de Bourgoingne. Les diz Estevenote et Guillaume disanz et maintenans au contraire que la dite piece de prey il tienent et possident bien leaulment comme la leur propre, et icelle ont bien et leaulment acquise et achetee. Les dites parties ont voulu et consanti, en notre presence, que du fait dessuz dit nous cognoissassiens, fenissessiens et terminessiens tout a notre voluntey, et ont promis tenir et acomplir notre declaration, dit pronuntiation et rapport et jamais non contre venir. Nous avons cy le debat des dites parties et les proves quil ont fait par devant nous sur le dit fait, et nous a suffisanmant appui tant par lettres, tesmoins comme aultrement que la dite piece de prey est et appartient, doit estre et appartenir es diz religieux, abbe et couvent de Cisteaulx, au proffit et a leuvre du dit pourtier du dit lieu. Si ordonnons, pronunceons, sentantions et declairons, par vertu de la puissance que les dites parties nous ont donnees, et de leur consentement, que la dite piece de prey soit par les diz Estevenote et Guillaume incontinent baillie et delivree au dit pourtier, en nom et au profit de la dite pourterie, a cause que dessuz. Et ad ce les comdampnons. Et quant es arraraiges du temps que il ont tenu le dit prey, il nan restitueront riens es diz religieux pour cause du tiltre de bone foy quil ont heu du tenir, et ne paieront aucuns despans li une partie a laultre et pour cause. En tesmoingnaige de ce, nous avons mis noz seelx en ces presentes lettres, faites et donnees le mardi avant Pasques Flories, lan de grace mil trois cenz soixante et quinze.